b"\n_START_ARTICLE_\nDolmen de Dombate\n_START_SECTION_\nDescripci\xc3\xb3\n_START_PARAGRAPH_\nEl t\xc3\xbamul t\xc3\xa9 uns 24 m de di\xc3\xa0metre i 1,80 m d'al\xc3\xa7ada; consta d'una capa de terra coberta parcialment per una cuirassa p\xc3\xa8tria formada per pedres planes dipositades horitzontalment (que marquen el per\xc3\xadmetre de l'empla\xc3\xa7ament), i pedres destacades i ben col\xc2\xb7locades a l'interior._NEWLINE_Sembla que, origin\xc3\xa0riament, el t\xc3\xbamul recobria fins a l'al\xc3\xa7ada del corredor, i que la part m\xc3\xa9s destacada o dolmen era a la vista._NEWLINE_El dolmen consta d'una cambra poligonal ampla formada per set ort\xc3\xb2stats, un dels quals fa 4,64\xc2\xa0x\xc2\xa03\xc2\xa0m, i un corredor de tres trams, ben diferenciat en planta i en secci\xc3\xb3. L'entrada estava tancada amb una llosa vertical coberta de pedres. Entre alguns ort\xc3\xb2stats es col\xc2\xb7locaven lloses allargades per fora, per aix\xc3\xad contribuir a tancar el buit. Les fosses en qu\xc3\xa8 se sustentaven aquestes grans pedres arribaven a profunditats de 140 cent\xc3\xadmetres en la cambra i 70\xc2\xa0cm al corredor._NEWLINE_Sobre el t\xc3\xbamul conegut, hi hagu\xc3\xa9 un meg\xc3\xa0lit anterior en el temps, de menor grand\xc3\xa0ria i complexitat, consistent en una cambra simple, allargada i oberta, composta per nou ort\xc3\xb2stats d'aproximadament 240 x 190\xc2\xa0cm. El corresponent i anterior t\xc3\xbamul tenia 10,5\xc2\xa0m de di\xc3\xa0metre, i estava cobert per una cuirassa d'una sola banda de pedres._NEWLINE_Cal dir que en el segment inicial del corredor del t\xc3\xbamul m\xc3\xa9s recent es trobaren 20 petits \xc3\xaddols, i que els ort\xc3\xb2stats de la corresponent cambra contenen petr\xc3\xb2glifs. A m\xc3\xa9s, totes les lloses, tant en la cambra com en el corredor, tenen pintures. Aquestes es distribueixen en dos registres horitzontals separats per una franja rogenca de punts vermells i negres, i el conjunt n'\xc3\xa9s una composici\xc3\xb3 en qu\xc3\xa8 preval la geometria (ziga-zagues, franges verticals i obliq\xc3\xbces, ondats, reticles, etc.). El color roig, l'obtenien per l'\xc3\xb2xid de ferro i el negre a partir de carb\xc3\xb3 vegetal, possiblement, aplicats sobre una imprimaci\xc3\xb3 blanca  d'algun tipus de greix barrejat amb caol\xc3\xad._NEWLINE_Tamb\xc3\xa9 s'hi trob\xc3\xa0 una filera d'\xc3\xaddols, vint en total, col\xc2\xb7locats enfront del passad\xc3\xads i al l\xc3\xadmit del t\xc3\xbamul, aix\xc3\xad com molt interessants objectes l\xc3\xadtics i cer\xc3\xa0mics._NEWLINE_El 2009 es descobr\xc3\xad que la cambra disposava d'un drenatge que fa sospitar que des del comen\xc3\xa7ament sofria inundacions d'aigua.\n_START_SECTION_\nConservaci\xc3\xb3 i museu\n_START_PARAGRAPH_\nL'indret, l'excav\xc3\xa0 l'arque\xc3\xb2leg Jos\xc3\xa9 Mar\xc3\xada Bell Di\xc3\xa9guez als anys 1987, 1988 i 1989. Despr\xc3\xa9s d'aquestes excavacions les pintures i el monument en general  sofriren un proc\xc3\xa9s de degradaci\xc3\xb3 davant la passivitat de les administracions. Per con\xc3\xa9ixer l'estat en qu\xc3\xa8 estava al 2001 es constitu\xc3\xad un comit\xc3\xa8 perqu\xc3\xa8 n'informara; descobriren que els danys eren irreparables i que s'havia perdut part de les restes arqueol\xc3\xb2giques, sobretot l'antic dolmen sobre el qual jeia l'actual, aix\xc3\xad com el testimoni de terra de l'excavaci\xc3\xb3. Uns mesos despr\xc3\xa9s la Diputaci\xc3\xb3 de la Corunya decid\xc3\xad substituir la coberta pl\xc3\xa0stica, molt deteriorada, i barrar els 8.000\xc2\xa0m\xc2\xb2 de la parcel\xc2\xb7la en qu\xc3\xa8 \xc3\xa9s el monument. A principis del 2002 ja estava llest el nou tancament, que en seria substitu\xc3\xaft pel  definitiu del 2011._NEWLINE_El 2004 es prepar\xc3\xa0 un pla de 600.000 euros per a la revaloraci\xc3\xb3 del monument, mesos despr\xc3\xa9s s'ampli\xc3\xa0 a un mili\xc3\xb3 i preveia exposar-lo i recuperar-lo en dos anys, per\xc3\xb2 no s'arrib\xc3\xa0 a executar._NEWLINE_El 2009 s'efectuaren excavacions arqueol\xc3\xb2giques del dolmen i del terreny circumdant; tamb\xc3\xa9 en aquest any s'adjudicaren les obres a una empresa perqu\xc3\xa8 realitzara la gesti\xc3\xb3 muse\xc3\xadstica definitiva del dolmen i el seu entorn en un termini de deu mesos i amb un pressupost superior al mili\xc3\xb3 i mig d'euros._NEWLINE_El 2011 es complet\xc3\xa0 la coberta que protegeix el dolmen de la intemp\xc3\xa8rie, tot i que en seguien els treballs de restauraci\xc3\xb3 i estudi. Aquesta presentaci\xc3\xb3 al visitant i el fet que la intervenci\xc3\xb3 implicava alterar la situaci\xc3\xb3 trobada ha rebut cr\xc3\xadtiques per llevar criteri hist\xc3\xb2ric al conjunt._NEWLINE_En 2012 se inaugur\xc3\xb3 una r\xc3\xa9plica de la c\xc3\xa1mara.\xc2\xa0_NEWLINE_El 2014, despr\xc3\xa9s de l'inici de la gesti\xc3\xb3 municipal per part de l'Ajuntament de Cabana de Berganti\xc3\xb1os,  aparegueren greus desperfectes en la r\xc3\xa8plica (neodolmen), i la Diputaci\xc3\xb3 de la Corunya reb\xc3\xa9 una petici\xc3\xb3 perqu\xc3\xa8 el conveni de col\xc2\xb7laboraci\xc3\xb3 fos susp\xc3\xa9s, l'estat de les pintures origin\xc3\xa0ries revisat i l'establiment d'un nombre m\xc3\xa0xim de visitants al monument per afavorir-ne la conservaci\xc3\xb3."